KSUT se akademiese jaar ‘verby’ | Netwerk24
KSUT se akademiese jaar ‘verby’
Deur Elmarine Anthony 26 Oktober 2016 13:38
KSUT gaan gebuk onder gewelddadige betogings en dit veroorsaak probleme met die akademiese jaar.
Die Kaapse Skiereiland Universiteit vir Tegnologie (KSUT) het aangekondig dat sy akademiese vir 2016 nie meer gered kan word nie.
“Die situasie op die kampus het so versleg dat dit onmoontlik is om aan te hou met kontak- en akademiese aktiwiteite sonder om die veiligheid van personeel en studente in die gedrang te bring,” luidens ’n verklaring deur prof. Louis Fourie, waarnemende visekanselier.
Alle departemente en modules wat gereed is, sal finale assesserings in November en Desember voltooi, maar waar aansienlike gedeeltes van modules uitstaande is, sal finale assessering eers in die tweede helfte van 2017 voltooi word.
Elke departement sal hul eie diskresie met betrekking tot die voltooiing van assesserings gebruik.
“Studente wat nie hul finale assesserings in November en Desember skryf nie, word aangeraai om vir hul eie veiligheid huis toe te gaan,” lui die verklaring.
Die universiteit het sowat twee weke gelede klasse opgeskort weens gewelddadige #FeesMustFall-betogings waartydens twee geboue aan die brand gesteek is en vyf motors Maandag by die Bellville-kampus ook aan die brand gesteek is.
Studente betoog Woensdag by die parlement.
Meer oor: Ksut | Kaapstad
Saal brand op KSUT-kampus in Wellington
Nie-stakende studente by KSUT, UK begin petisie
Visekanselier van KSUT skielik met verlof